સ્પર્ધામાં સેિમફાઈનલ તબક્કામાં પહોંચવા માટે હરીફ ટીમની સરખામણીમાં પોતાનો પંથ થોડો સહેલો હોવાના કારણે ઓસ્ટ્રેલિયાની ટીમ આઈ.સી.સી. ટી-૨૦ વર્લ્ડ કપમાં સારો દેખાવ કરવા ઝઝૂમી રહેલી પાકિસ્તાની ટીમ સામે આજે મોહાલીમાં આઈ. એસ. બિન્દ્રા સ્ટેડિયમ ખાતે રમાનારી મેચમાં વિજયની આશા સાથે રમશે. પાકિસ્તાનનો દેખાવ સ્પર્ધામાં અત્યાર સુધી સારો રહ્યો નથી, પણ ઓસ્ટ્રેલિયાની ટીમ આ મહત્ત્વની મેચમાં તેની તાકાત ઓછી આંકવાની ભૂલ કરવા તૈયાર નહીં જ હોય. પોતાની ત્રણ મેચમાંથી બે પરાજય સાથે પાકિસ્તાન માટે સ્પર્ધામાં આગેકૂચ કરવા માટેનો મોકો બહુ ધૂંધળો દેખાઈ રહ્યો છે અને કોચ વકાર યુનુસનું પણ માનવું છે કે ટીમના આવા કંગાળ દેખાવ બાદ તે સેમિફાઈનલમાં રમવાને લાયક નથી.